עלווית כהה

עַלְוִית כֵּהָה (שם מדעי: Phylloscopus fuscatus) היא מין של ציפור שיר קטנה בסוג עלווית (לשעבר ממשפחת הסבכיים, כיום במשפחה נפרדת: Phylloscopidae; כאשר הסבכיים משמשים כעל-משפחה) המקננת במזרח האזור הפלארקטי. בישראל היא מזדמנת נדירה ביותר, עם כ-19 תצפיות עד היום, רובן במהלך פעילות טיבוע. שם הסוג Phylloscopus הוא מיוונית עתיקה, מהמילים phullon, "עלה", ו- skopos, "מחפש" (מ- skopeo, "לצפות"). שם המין הספציפי fuscatus הוא מלטינית fuscus - "כהה". ישנם שני תת-מינים מוכרים: P. f. fuscatus (אדוראד בליית', 1842) - מקייצת ומקננת במרכז ומזרח סיביר, צפון-מזרח סין, ועד צפון מונגוליה; וחורפת בדרום ודרום-מזרח אסיה. P. f. robustus (ארווין שטרסמן, 1923) - מקייצת ומקננת בצפון-מרכז סין, חורפת בהודו-סין. זוהי עלווית הדומה בגודלה ובצורתה לעלווית החורף. היא בינונית-קטנה, בעלת מבנה עדין, קטנה ועדינה באופן בולט מעלווית עבת-מקור. לבוגרים יש גב חום כהה ללא פספוס וחלקים תחתונים חומים-צהבהבים. יש לה פס-גבה בהיר דק למדי ומתוחם היטב, גם לפני העין, והמקור עדין ומחודד. הזוויגים זהים, כמו אצל רוב העלוויות, אבל פרטים צעירים בעלי יותר גוון זיתי בחלקים העליונים. כמו רוב העלוויות, היא אוכלת חרקים, אבל היא תלקט פריטי מזון קטנים אחרים, כולל פירות יער. היא משחרת אחר מזון בסבך, אבל קופצת מדי פעם כדי לחקור את סביבתה. השירה היא סדרה פשוטה וקצרה של מקטעים החוזרים על עצמם במהירות: "ג'יג'יג'יג'י". והקריאות הן "טק" קשה המזכיר סבכים. הקריאות הן לעיתים קרובות הרמז הראשון לכך שהמין החמקני הזה נוכח, בייחוד רחוק מאזורי הקינון. עלווית זו נודדת וחורפת בדרום אסיה ובדרום-מזרח אסיה. היא מזדמנת לפעמים לצפון אמריקה, אלסקה וקליפורניה. זוהי ציפור מצויה למדי בתפוצתה, החובבת ביצות טייגה וכרי מרעה לחים; היא מאכלסת מגוון רחב של אזורים בעלי צמחייה צפופה ונמוכה, מיערות פתוחים ועד לשדות שדות חקלאיים. הקן נבנה נמוך בתוך שיח, והתטולה מכילה 5–6 ביצים . העלווית הכהה נוטה לנדוד עד למערב אירופה באוקטובר, על-אף שהיא מרוחקת כ-3000 ק"מ מאזורי הקינון שלה. היא אף חורפת לעיתים בבריטניה. מזדמנת נדירה ביותר ברחבי הארץ, כאשר רוב התצפיות נערכו במהלך פעילות טיבוע; בעיקר בעונות הנדידה, במיוחד בנדידת הסתיו באמצע-סוף אוקטובר. למין זה טווח תפוצה נרחב, ומגמות האוכלוסייה מוערכות כיציבות, ולכן המין אינו מוגדר כמתקרב לסף פגיעות, ומסווג ברמת סיכון "ללא חשש" על-ידי האיגוד הבינלאומי לשימור הטבע ומשאבי הטבע (IUCN). נעה פישר, מרגש: מבקרת נדירה במיוחד הגיעה לישראל, ynet סביבה ומדע, 11 בנובמבר 2020 מיכה מנדל ופיקי איש שלום, לחיי הכישלונות שבדרך: ציפור איכותית לרשימה השנתית ולרשימת החיים, מחברת הנדירים, אתר הצפרות הישראלי, 17 באוקטובר 2022 מדיה וקבצים בנושא עלווית כהה בוויקישיתוף עלווית כהה, באתר ITIS (באנגלית) עלווית כהה, באתר NCBI (באנגלית) עלווית כהה, באתר Animal Diversity Web (באנגלית) עלווית כהה, באתר GBIF (באנגלית) תצפיות, קטעי וידאו, תמונות וקולות של עלווית כהה, באתר eBird הקלטות אודיו של עלווית כהה, באתר xeno-canto עלווית כהה באתר הרשימה האדומה של IUCN Alström, Per (2006): "Species concepts and their application: insights from the genera Seicercus and Phylloscopus (אורכב 02.03.2014 בארכיון Wayback Machine)". Alström, Per; Ericson, Per G. P.; Olsson, Urban; Sundberg, Per (2006). "Phylogeny and classification of the avian superfamily Sylvioidea" (PDF). Mol. Phylogenet. Evol. 38 (2): 381–397. doi:10.1016/j.ympev.2005.05.015. PMID 16054402. ד"ר יואב פרלמן, עלווית כהה, Phylloscopus fuscatus, באתר מרכז הצפרות הישראלי (באנגלית) Jobling, James A (2010). The Helm Dictionary of Scientific Bird Names. London: Christopher Helm. pp. 167, 305. ISBN 978-1-4081-2501-4. Phylloscopus fuscatus, Observation.org ITIS - Report: Phylloscopus fuscatus, Integrated Taxonomic Information System Pandya, Parvish, Vikrant Choursiya, and Jyoti James. Database of rarity records in Israel, israbirding Dusky Warbler, Phylloscopus fuscatus, BirdLife Data Zone